Eiendom beskadig: ‘Dis boewery’ sê ministerDr. Blade Nzimande. Foto: GCIS Nzimande het Vrydag, tydens die Moses Mabhida-lesing in Pietermaritzburg, ŉ beroep op studente se ouers gedoen om hul kinders in toom te hou. “Ek het by die Pietermaritzburg-kampus [van die Universiteit van KwaZulu-Natal] studeer en as oudstudent pynig dit my om te sien vandalistiese dade word gepleeg in die naam van studentebetogings, terwyl ons net pure boewery sien.” Nzimande het gesê hoewel hy die betogings verwelkom, laat die vandalisme vrae ontstaan oor wat ŉ eerbare doel is. Volgens Nzimande moet diegene, wat verantwoordelik is vir die beskadiging van eiendom, voor stok gekry word. Elf studente het Vrydag vlugtig in die Pietermaritzburg-landdroshof verskyn, nadat hulle Donderdag in hegtenis geneem is tydens onluste op die kampus. “Dit is onder my aandag gebring studente moet nog sewe dae in polisie aanhouding bly en hopelik sal dit hulle laat bykom. Dit maak nie sin om te staak terwyl die eksamen om die draai is nie.” Nzimande het ŉ beroep op ander studente gedoen om op te staan teen individue wat nie belangstel in hul toekoms nie. “Waar is die werkers en waar is die ouers wanneer hul kinders so optree?” Hy het versoek die kommissie van ondersoek na hoër onderwys moet tyd gegun word om hul werk af te handel.